Sebeqalisa Umsebenzi Amalunga Edale Lephalamende Lele Senate
UNkosazana Thabitha Khumalo webandla le MDC Alliance ngomunye laye owanelise ukuphindela edale lephalamende. Uthi kunengi okuzamele kulungiswe yilelidale.
HARARE — Amalunga edale lephalamende ele National Assembly kanye lele Senate anqobe kukhetho olusanda kwenziwa bafungiswe ngoLwesithathu kulabanye abakade bekhuthaza ukuthi kube lokudlelana phakathi kwabo lobanje amabandla abo engangenelani. Amalunga la athethe leziz'ifungo phambi kukamabhalane wedale lephalamende, uMnu. Kennedy Mugove Chokuda. Bakhona abakade bevele bekhona edale epalamende yanyakenye labanye abaze okwakuqala. Omunye wabaphindele edale nguMnu. Fortune Chasi webandla le Zanu PF, osanda kukhethwa njalo ukumela iMazowe South. Uthi abangene kules’isigaba sedale lephalamende babhekane lomsebenzi omkhulu wokulungisa imthetho yelizwe. UNkosazana Thabitha Khumalo webandla le MDC Alliance ngomunye laye owanelise ukuphindela edale lephalamende. Uthi kunengi okuzamele kulungiswe yilelidale. Lokhu kugcizelelwe nguNkosikazi Nomathemba Ndlovu ongene ngeProportional Representation emela iMatebeleland South ngaphansi kwe MDC Alliance. Abafungisiweyo laba babalisa amalunga edale le National Assembly adlula amakhulu amabili (210) kanye lamalunga edale leSenate afika amatshumi ayisitshiyagalombili (80).